Urmareste Modifică dimensiunea fontului: Play

Bucureşti, 22 ian /Agerpres/ - Ponderea compensaţiei angajaţilor în Produsul Intern Brut este de 31,5% în România în anul 2014 faţă de o medie europeană de 60,1%, o posibilă consecinţă a dorinţei guvernelor din România de a fi pro business, a explicat, vineri, Victoria Stoiciu, coordonator de programe la Fundaţia Friedrich Ebert România, în cadrul unei dezbateri.



"Ponderea compensaţiei angajaţilor în Produsul Intern Brut este de 31,5% în România în anul 2014 faţă de o medie europeană de 60,1%. Cu alte cuvinte, dacă la nivel european procentul care revine salariaţilor este de 60%, în România salariaţii primesc jumătate din cât primesc cei din Uniunea Europeană, doar 30%, 70% se duce către capital. Aceasta evident pentru că am avut guverne care ne-au spus că vor să fie cele mai pro business din Europa. Dar problema este mai veche decât dorinţa guvernelor noastre de a fi pro business, însă îngrijorător este că acest procent scade", a subliniat Victoria Stoiciu.



Conform datelor prezentate de aceasta, indicatorul este în scădere, în România, de la 39,3% în 2008 la 31,5% în 2013 şi 2014, deşi a crescut angajarea, din 2011 în 2015 cu aproximativ 300.000 de salariaţi.



De asemenea, datele prezentate de Stoiciu arată că numărul angajaţilor plătiţi cu salariul minim a crescut de aproape 12 ori în trei ani. Astfel, la 1 august 2011 existau 91.136 de contracte active de muncă şi 89.290 de salariaţi activi care erau plătiţi cu salariul minim de 670 de lei. La finalul anului 2014, numărul contractelor active de muncă a ajuns la 1.060.875, iar numărul de salariaţi activi care primeau salariul minim de 900 de lei la 1.050.610.



Reprezentantul Fundaţiei Friedrich Ebert România a mai spus că, după tipul de contract, riscul de sărăcie în muncă era de 54,3% pentru lucrătorii pe cont propriu, 12,1% pentru cei cu contract de muncă temporar şi de 4,9% în cazul angajaţilor cu contract permanent de muncă.



Institutul European din România, împreună cu Euractiv Network şi Freedom House România, a organizat vineri o dezbatere cu tema "Contractele atipice de muncă", prima dintr-o serie de astfel de discuţii privind piaţa muncii.



Dezbaterea are loc în cadrul proiectului Reţea de corespondenţi EUROFOUND: România, finanţat de Fundaţia Europeană pentru Îmbunătăţirea Condiţiilor de Viaţă şi Muncă (EUROFOUND), proiect implementat în perioada 1 martie 2014

- 28 februarie 2018 de un consorţiu format din Institutul European din România, S.C. Euractiv Network SRL şi Freedom House România. AGERPRES/(AS - autor: George Bănciulea, editor: Andreea Marinescu)